O Τζον Κέρρυ και επίσημα πλέον ο προεδρικός υποψήφιος των Δημοκρατικών - 2004-07-30
κατά την ολοκλήρωση του συνεδρίου του κόμματος στη Βοστώνη.
Ο γερουσιαστής Τζον Κέρρυ, είναι πια επίσημα ο υποψήφιος του Δημοκρατικού Κόμματος για την προεδρία των ΗΠΑ. Μέσα σε μια ενθουσιώδη και πανηγυρική ατμόσφαιρα δέχτηκε να ηγηθεί του κόμματός του στις προεδρικές εκλογές του Νοεμβρίου εναντίον του Ρεπουμπλικανού υποψηφίου και νυν προέδρου των ΗΠΑ, Τζωρτζ Μπους, ο οποίος επιδιώκει να επανεκλεγεί για μια ακόμη τετραετία στο Λευκό Οίκο. Μιλώντας στους χιλιάδες εκλέκτορες και τους άλλους κομματικούς παράγοντες που είχαν κατακλύσει κυριολεκτικά το χώρο του συνεδρίου των Δημοκρατικών στη Βοστόνη, ο κ. Κέρρυ υποσχέθηκε ότι αν εκλεγεί θα προωθήσει ένα θετικό και αισιόδοξο πρόγραμμα, που θα βάλει την Αμερική σε σωστό δρόμο και θα την καταστήσει ισχυρή στο εσωτερικό και σεβαστή στο εξωτερικό. Ο προεδρικός υποψήφιος του Δημοκρατικού Κόμματος είπε ότι οι φετινές εκλογές είναι οι σπουδαιότερες της γενιάς μας γιατί οι ΗΠΑ διέρχονται περίοδο πολέμου. Διεξάγουν, είπε, πόλεμο εναντίον ενός εχθρού παρόμοιο του οποίου δεν έχει ξαναδεί ποτέ η ανθρωπότητα, την τρομοκρατία. Και επίσης γιατί στο εσωτερικό πολύς κόσμος χρειάζεται να κρατά δύο δουλειές απλώς και μόνο για να τα βγάλει πέρα. Μπορούμε να βελτιώσουμε την κατάσταση, είπε, και θα την βελτιώσουμε αν γίνω Πρόεδρος. Στη συνέχεια ο υποψήφιος του Δημοκρατικού Κόμματος υπενθύμισε ότι αγωνίστηκε για να προασπίσει τη χώρα του όταν ήταν νέος και θα αγωνιστεί και πάλι να την προασπίσει ξανά όταν θα γίνει πρόεδρος της Αμερικής. Δεν θα διστάσω, είπε, να χρησιμοποιήσω βία όποτε χρειαστεί, αλλά παράλληλα θα ενισχύσω τις σχέσεις της Αμερικής με τους συμμάχους της. Υπό την ηγεσία του, τόνισε, η Αμερική δεν θα κάνει ποτέ πόλεμο, όποτε κάποιος το θέλει, αλλά μόνο όταν ένα τέτοιος πόλεμος είναι απόλυτα απαραίτητος. Και θα θυμάται πάντα ότι το μέλλον δεν ανήκει στον φόβο, ανήκει στην ελευθερία. Η ομιλία του κ. Κέρρυ ενθουσίασε τους οπαδούς του, οι οποίοι και αναμένεται ότι θα εντείνουν τώρα τις προσπάθειες τους για να τον εγκαταστήσουν στο Λευκό Οίκο. Τον ερχόμενο μήνα βέβαια θα έχουμε στη Νέα Υόρκη και το εκλογικό συνέδριο των Ρεπουμπλικανών, οι οποίοι θα αναδείξουν τότε και επίσημα το Τζώρτζ Μπούς ως τον υποψήφιο τους για την προεδρία.